Document ID: 32005D0101

KOMISIJAS LĒMUMS
(2005. gada 13. janvāris),
ar ko atbilstīgi Padomes Direktīvai 92/43/EEK pieņem Kopienas nozīmes teritoriju sarakstu boreālajam bioģeogrāfiskajam reģionam
(izziņots ar dokumenta numuru C(2004) 5462)
(2005/101/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 21. maija Direktīvu 92/34/EK par dabisko dzīvotņu, savvaļas faunas un floras aizsardzību (1) un jo īpaši tās 4. panta 2. punkta 3. apakšpunktu,
tā kā:
(1)
Direktīvas 92/43/EEK 1. panta c) punkta iii) apakšpunktā minētais boreālais bioģeogrāfiskais reģions ietver daļu no Somijas teritorijas, Zviedriju, Lietuvu un Igaunijas un Latvijas teritoriju, kā tas noteikts bioģeogrāfiskajā kartē, ko 2000. gada 23. oktobrī apstiprināja Biotopu komiteja, kas izveidota saskaņā ar direktīvas 20. pantu.
(2)
Šis lēmums neattiecas uz teritorijām, kas Eiropas Kopienai pievienojušās 2004. gada 1. maijā. Šīs dalībvalstis minētajā datumā sāka nosūtīt Komisijai savus priekšlikumus par teritorijām. Tāpēc Komisija nevarēja iekļaut šo dalībvalstu iesniegto informāciju esošajā Kopienas nozīmes teritoriju sākotnējā sarakstā Direktīvas 92/43/EEK nozīmē. Šos datus iekļaus Komisijas lēmumā nākotnē, kad būs ievākta visa attiecīgā informācija un izstrādāts padziļināts zinātniskais novērtējums par šo dalībvalstu ieteiktajām teritorijām.
(3)
Turklāt 1995. gadā uzsāktā procesa kontekstā jāpanāk attīstība Natura 2000 tīkla ieviešanā, kas ir būtisks elements bioloģiskās daudzveidības aizsardzībā Eiropas Kopienā.
(4)
No 2003. gada janvāra līdz 2004. gada augustam boreālā bioģeogrāfiskā reģiona teritoriju sarakstus, ko Direktīvas 92/43/EEK 1. panta nozīmē ierosināts uzskatīt par Kopienas nozīmes teritorijām, saskaņā ar direktīvas 4. panta 1. punktu Komisijai iesniegusi Somija un Zviedrija.
(5)
Ieteikto teritoriju sarakstam pievienota informācija par katru teritoriju, kas iesniegta tādā formātā, kā noteikts ar Komisijas 1996. gada 18. decembra Lēmumu 97/266/EK par formātu, kādā sniedzama informācija par Natura 2000 ierosinātajām teritorijām (2).
(6)
Minētajā informācijā ietilpst visjaunākā un aktuālākā teritorijas karte, ko nosūta attiecīgā dalībvalsts, teritorijas nosaukums, atrašanās vieta, platība un dati, kurus iegūst, piemērojot Direktīvas 92/43/EEK III pielikumā norādītos kritērijus
(7)
Pamatojoties uz saraksta projektu, ko Komisija sagatavoja pēc vienošanās ar katru attiecīgo dalībvalsti, norādot arī to, kurās teritorijās ir raksturīgi prioritāri dabiskie biotopi vai prioritāras sugas, jāpieņem to teritoriju saraksts, kurām piemēro Kopienas nozīmes teritoriju statusu.
(8)
Zināšanas par dabisko biotopu veidu un sugu esamību un izplatību pastāvīgi attīstās Direktīvas 92/43/EEK 11. pantā noteiktās uzraudzības rezultātā. Tādēļ Kopienas nozīmes teritoriju izvēli un atlasi veica, izmantojot jaunāko tobrīd pieejamo informāciju.
(9)
Saskaņā ar Eiropas Kopienu Tiesas praksi, “lai izveidotu Kopienas nozīmes teritoriju saraksta projektu, kas būtu par pamatu saskaņota Eiropas ekoloģiskā tīkla izveidei īpaši aizsargājamu dabas teritoriju jomā, Komisijas rīcībā jābūt visaptverošam to teritoriju sarakstam, kuras valsts līmenī ir ekoloģiski nozīmīgas atbilstoši direktīvas mērķim saglabāt dabiskos biotopus un savvaļas faunu un floru. (…) Tikai tā iespējams īstenot direktīvas 3. panta 1. punkta pirmajā daļā minēto mērķi - saglabāt vai atjaunot dabisko biotopu veidus un attiecīgo sugu biotopus labvēlīgā aizsardzības statusā to dabiskās izplatības areālā, kas var šķērsot vienu vai vairākas Kopienas iekšējās robežas.” (3)
(10)
Ņemot vērā pieejamo informāciju un kopējo novērtējumu, kuru bioģeogrāfijas semināros un divpusējās sanāksmēs ar dalībvalstīm sagatavojis Eiropas Dabas aizsardzības un bioloģiskās daudzveidības tematiskais centrs, dažas dalībvalstis nav pieteikušas pietiekamu daudzumu teritoriju, lai izpildītu Direktīvas 92/43/EEK prasības attiecībā uz konkrētiem biotopu veidiem un sugām. Tādēļ attiecībā uz šā lēmuma II pielikumā minētajām sugām un biotopiem nevar uzskatīt, ka minētā tīkla izveide ir pabeigta. Tomēr, ņemot vērā to, ka ir kavēta informācijas saņemšana un vienošanās panākšana ar dalībvalstīm, Komisija uzskata, ka tai jāpieņem teritoriju sākotnējais saraksts, kas būs jāpārskata saskaņā ar Direktīvas 92/43/EEK 4. panta noteikumiem attiecībā uz šā lēmuma 2. pielikumā minētajiem biotopu veidiem un sugām, par kurām norādītās dalībvalstis nav ierosinājušas pietiekamu daudzumu teritoriju atbilstīgi Direktīvas 92/43/EEK prasībām.
(11)
Tā kā zināšanas par I pielikumā minētajiem dabisko biotopu veidiem un to eksistenci, kā arī šīs direktīvas II pielikumā uzskaitītajām sugām, kas sastopamas gan jūras teritoriālajos ūdeņos, gan dalībvalstu jurisdikcijai pakļautajos ūdeņos ārpus teritoriālajiem ūdeņiem, joprojām ir nepilnīgas, nevar izdarīt secinājumu par tīkla pilnību vai nepilnību attiecībā uz šo dabisko biotopu veidiem. Šā lēmuma 3. pielikumā uzskaitītas attiecīgās sugas un dabisko biotopu veidi. Tāpēc Komisija uzskata, ka to dabisko biotopu veidu un sugu sākotnējais saraksts, kas uzskaitītas šā lēmuma 3. pielikumā, vajadzības gadījumā tiks pārskatīts saskaņā ar Direktīvas 92/43/EEK 4. panta noteikumiem.
(12)
Šā lēmuma 3. pielikumā ir uzskaitīti arī pārējie direktīvas I pielikumā minētie biotopu veidi un II pielikumā minētās sugas, par kurām veic zinātnisko izpēti.
(13)
Šajā lēmumā paredzētie pasākumi ir saskaņā ar Biotopu komitejas atzinumu,
IR PIEŅĒMUSI ŠO LĒMUMU:
1. pants
Šā lēmuma I pielikumā ietvertais saraksts ir Kopienas nozīmes teritoriju sākotnējais saraksts boreālajam bioģeogrāfiskajam reģionam atbilstīgi Direktīvas 92/43/EEK 4. panta 2. punkta trešajai daļai.
Šis saraksts jāpārskata, ņemot vērā dalībvalstu turpmākos priekšlikumus atbilstīgi Direktīvas 92/43/EEK 4. pantam par konkrētiem biotopu veidiem un sugām, kas sīkāk uzskaitītas šā lēmuma 2. un 3. pielikumā.
2. pants
Šis lēmums ir adresēts dalībvalstīm.
Briselē, 2005. gada 13. janvārī

Labels: 18
20